Provinsi Helmand

thumb

Helmand, atau Hillmand dan dikenal juo pado maso kuno sabagai Hermand, Hirmand, sarato Hethumand, adolah salah ciek dari 34 provinsi di Afganistan nan talatak di bagian selatan nagara tu. Provinsi ko marupokan nan tagadang badasarkan laweh wilayah, mancakuik area salaweh 58.584 kilometer persegi. Helmand mampunyoi 18 distrik nan maliputi labiah dari 1.000 kampuang, jo jumlah panduduak sakitar 1.446.230 jiwa. Lashkargah bafungsi sabagai ibu kota provinsi. Helmand daulu marupokan bagian dari wilayah Kandahar Rayo sabalum dijadian provinsi tapisah dek pamarintah Afganistan pado abaik ka-20. Wilayah ko sabagian gadang diunyi dek urang Pashtun.

Sungai Helmand mangalia malalui wilayah provinsi nan sabagian gadang barupo gurun, manyadioan aia untuak irigasi. Bendungan Kajaki, salah ciek waduk tagadang di Afganistan, talatak di distrik Kajaki. Helmand diyakini sabagai salah ciek daerah pangasia opium tagadang di dunia, manyumbang sakitar 42% dari total produksi global. Angko ko dipakiroan labiah gadang daripado kasadoan produksi Myanmar, nan marupokan produsen opium tagadang kaduo sasudah Afganistan. Wilayah ko juo mahasiaan timbakau, bit gulo, kapeh, wijen, gandum, kacang ijau, jaguang, kacang-kacangan, bungo matoari, bawang, kantang, tomaik, dan lainnyo. Provinsi ko mampunyoi Palabuahan Udaro Bost di kota Lashkargah nan daulu banyak digunoan dek pasukan NATO. 

Sapanjang parang di Afganistan tahun 2001–2021, Helmand mankadi pusek aktivitas pambarontak jo acok dianggap sabagai provinsi “paliang babahayo” di Afganistan pado maso itu. Provinsi ko juo manjadi lokasi babarapo paparangan paliang sangik salamo parang, di mano pado puncaknyo ratuihan masyarakaik sipil tabunuah satiok bulannya. Salain tu, Helmand juo dikenal sabagai salah ciek wilayah nan paliang konservatif sacaro sosial di Afganistan.

 Rujuakan 

Kategori:Provinsi di Afganistan